ก.ล.ต. มีแนวคิดให้ “วิสาหกิจเพื่อสังคม”เสนอขายหุ้นต่อประชาชนได้โดยไม่ต้องขออนุญาตและยื่นไฟลิ่ง
ลดอุปสรรคและต้นทุนในการเสนอขายหุ้นของวิสาหกิจเพื่อสังคมที่ดำเนินการตามแนวทางที่ได้รับการสนับสนุนจากภาครัฐ และช่วยให้วิสาหกิจเพื่อสังคมสามารถระดมทุนจากบุคคลในวงกว้างได้
4 ธ.ค. 2562

หวังลดอุปสรรคและต้นทุนในการเสนอขายหุ้นของวิสาหกิจเพื่อสังคมที่ดำเนินการตามแนวทางที่ได้รับการสนับสนุนจากภาครัฐ และช่วยให้วิสาหกิจเพื่อสังคมสามารถระดมทุนจากบุคคลในวงกว้างได้
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการออกประกาศเพื่อให้วิสาหกิจเพื่อสังคม รวมถึงผู้ถือหุ้น สามารถขายหุ้นต่อประชาชนได้ โดยไม่ต้องยื่นขออนุญาตและแบบแสดงรายการข้อมูล หรือเอกสารใด ๆ ต่อ ก.ล.ต. เพื่อลดอุปสรรคและต้นทุนในการเสนอขายหุ้นของวิสาหกิจเพื่อสังคมที่ดำเนินการตามแนวทางที่ได้รับการสนับสนุนจากภาครัฐ และช่วยให้วิสาหกิจเพื่อสังคมสามารถระดมทุนจากบุคคลในวงกว้างได้
เพื่อให้สอดคล้องกับนโยบายภาครัฐในการส่งเสริมการดำเนินการของวิสาหกิจเพื่อสังคมที่อยู่ภายใต้การกำกับดูแลของสำนักงานส่งเสริมวิสาหกิจเพื่อสังคมตามกฎหมาย และส่งเสริมให้มีผู้ประกอบการภาคเอกชนเข้ามาประกอบกิจการเพื่อสังคมมากขึ้นอย่างมีประสิทธิภาพ ก.ล.ต. จึงเห็นควรออกประกาศเพื่อให้วิสาหกิจเพื่อสังคม รวมทั้งผู้ถือหุ้นของวิสาหกิจฯ สามารถออกและเสนอขายหุ้น ต่อประชาชนได้ โดยไม่ต้องยื่นขออนุญาตและแบบแสดงรายการข้อมูล หรือเอกสารใด ๆ ต่อ ก.ล.ต. ทั้งนี้ จะต้องเป็นวิสาหกิจเพื่อสังคมที่ผ่านการขึ้นทะเบียนรับรองจากสำนักงานส่งเสริมวิสาหกิจเพื่อสังคม (สวส.)
เนื่องด้วยวิสาหกิจเพื่อสังคมมีวัตถุประสงค์เพื่อแก้ไขปัญหา สร้างสาธารณประโยชน์และพัฒนาชุมชน สังคม หรือสิ่งแวดล้อม โดยมิได้มุ่งสร้างกำไรสูงสุดแก่ผู้ถือหุ้น ซึ่งแตกต่างจากบริษัทจำกัดหรือบริษัทมหาชนจำกัดทั่วไป การออกประกาศดังกล่าวจะช่วยทำให้การเสนอขายหุ้นของวิสาหกิจเพื่อสังคมต่อประชาชน ไม่ว่าจะกระทำด้วยตัวกิจการหรือผู้ถือหุ้นก็สามารถทำได้อย่างรวดเร็วและมีต้นทุนต่ำ
ทั้งนี้ ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือโทรสาร 0-2033-9660 หรือทาง e-mail [email protected] หรือ [email protected] จนถึงวันที่ 17 ธันวาคม 2562